તું કેમ છે? અંદર તું શું કરે છે, શું અનુભવે છે? મને તો કંઇ ખબર પડતી નથી. મને તો બસ એટલી જ ખબર પડે છે કે ક્યારેક પેટ મોટું થાય છે ને ક્યારેક પાછું સીધું થઇ જાય છે. મને પથિકમામા અને હીનામામી એ “what to expect” નામની એક વેબસાઇટનું નામ આપ્યું છે જેમાં સગર્ભાવસ્થા ને લગતી તમામ પ્રકારની માહિતી સચિત્ર આપેલી છે.ધારોકે મને અત્યારે ૧૦મું અઠવાડિયું ચાલે છે તો અંદર બાળકનો કેટલો વિકાસ થયો હોય તેમજ ૧૦મા અઠવાડિયે શું શું થઇ શકે તેની પણ માહિતી હોય. આ બધુ ઘણું રોમાંચક લાગે છે. આપણે સગર્ભાવસ્થા ને મહિનાઓમાં ગણીએ છીએ પણ ડોક્ટરો એને અઠવાડિયામાં ગણે છે. એટલે ગર્ભધાન કાળ મહત્તમ ૪૦ અઠવાડિયાનો હોય છે. એટલે તારા માટે હજી ૩૦ અઠવાડિયાની રોમાંચક સફર બાકી છે. તારી પાસે ૩૦ અઠવાડિયાનો સૂવાનો અને અંદરના અંધારામાં રહી ને બહારની દુનિયાને ઓળખવાનો આટલો સમય બાકી છે. એટલે તું એની મજા માણ.